b'\n_START_ARTICLE_\nElohim\n_START_PARAGRAPH_\nAng Elohim (\xd7\x90\xd6\xb1\xd7\x9c\xd6\xb9\xd7\x94\xd6\xb4\xd6\x94\xd7\x99\xd7\x9d) ay isang katagang ginagamit sa Tanakh o Lumang Tipan na singular Diyos o plural na "mga Diyos". Sa Hebreo, ang hulaping -im ay tumutukoy sa maskulinong plural o maramihan. Kapag ginagamit sa mga pandiwa at pang-uring singular, ang elohim ay itinuturing na isang Diyos. Kapag ginagamit sa mga pandiwa at pang-uring plural, ito ay itinuturing na plural na "Mga Diyos".\n_START_SECTION_\nPinagmulan\n_START_PARAGRAPH_\nPinaniniwalan ng mga skolar na ang Elohim ay nabuo mula sa eloah na isang pinalawak na anyo ng Hilagang kanlurang Semitikong katagang  (\xd7\x90\xd6\xb5\xd7\x9c, \xca\xbe\xc4\x93l). Ang katagang "Elohim" ang isa sa maraming mga pangalan ng Diyos ng Israel na ginamit sa Tanakh o Lumang Tipan. Gayunpaman, ito ay ginagamit rin sa Tanakh para tukuyin ang "Mga Diyos" ng ibang mga bansa. _NEWLINE_Ang ekstaktong kognato sa labas ng Hebreo ay matatagpuan sa Ugaritikong \xca\xbelhm, ang pamilya ng Diyos na si El na manlilikhang Diyos at pinunong Diyos ng panteon na Cananeo. Ang salitang el ang pamantayang kataga para sa Diyos sa ibang mga wikang Semitiko kabilang ang Ugaritiko. Sa siklo ni Ba\'al na Ugaritiko, mababasa ang "pitumpong mga anak na lalake ni Asherah(KTU2 1.4.VI.46). Ang pariralang bene elohim sa Tanakh na karaniwang sinasalin sa Ingles na "mga anak na lalake ng Diyos" ay may katumbas sa mga tekstong Poeniko at Ugaritiko na tumutukoy sa kapulungan ng mga Diyos.\n_START_SECTION_\nHindi malinaw na kahulugan\n_START_PARAGRAPH_\nBagaman ang Elohim upang tukuyin ang Diyos ng Israel ay may konstruksiyong singular sa ilang mga talata ng Tanakh(kung ang pandiwa o pang-uri na tumutukoy dito ay singular), may ilang mga eksepsiyon na ang "Elohim" ay nangangahulugang "mga diyos" upang tukuyin ang Diyos ng Israel. Halimbawa, sa Genesis 20:13, 35:7, 2 1 Samuel 7:23, Awit 58:11, at ang pangalan ng "Buhay na Diyos" sa Deuteronomio 5:26, ang "Elohim" ay nasa anyong plural dahil sa ito ay tinutukoy ng plural na pang-uri na \xd7\x90\xd7\x9c\xd7\x94\xd7\x99\xd7\x9d \xd7\x97\xd7\x99\xd7\x99\xd7\x9d . _NEWLINE_Ang Elohim ay ginamit upang tukuyin ang mga espirito ng namatay (1 Samuel 28:13) . _NEWLINE_Sa Tanakh, minsang ginagamit ang Elohim bilang referent o object ng pangungusap at walang kasamang pandiwa o pang-uri kaya hindi malinaw kung ito ay nangangahulugang singular na "Diyos" o plural na "Mga Diyos" gaya ng sa Awit 8:5.'